
„Katalinka, szállj el!” A magyar népi énekes játékok és mondókák komplex fejlesztő hatása bölcsődében

Az éneklés és a zene nélkülözhetetlen egy gyermek egészséges fejlődésében. Sajnos nagyon sok gyermeknek minimális zenei élményben van része élete kezdetén, éppen akkor, mikor a legnagyobb szüksége volna rá. Sokan olyan családból jöttek, ahol nem énekeltek nekik elalvás előtt, nem játszottak velük ölbeli játékokat, nem szeretgették őket eleget. Ezeket a gyermekeket, tudtukon kívül, számtalan élménytől megfosztották.
Dolgozatomban azt szeretném bemutatni, hogy az eltérő szociális háttérrel rendelkező gyerekek között mekkora az egyéni fejlettségi különbség, hogy a több törődés és fejlesztés hatására meghatározott idő alatt a különbségek kezdenek eltűnni a gyerekek között. Valamint szeretnék rávilágítani arra a tényre, hogy a 0-3 éves korosztály egy kevés többlet odafigyelés és fejlesztés hatására hatalmas fejlődést tud mutatni mind szociális, mind kognitív és emocionális téren.
Kodály Zoltán és Forrai Katalin életüket annak szentelték, hogy megismertessék és megszerettessék a magyar zenei folklórt a gyermekekkel. Sokat tettek azért, hogy természetes legyen számukra a magyar dallamok ismerete és szeretete. Magyarországon, de a világ sok más országában is Kodály Zoltán zenepedagógiai elvei alapján folyik a zenei nevelés.
Az ölbeli játékok, népi énekes játékok komplex módon fejlesztik a bölcsődés korú gyermekeket, hiszen önmagukban is hatással vannak a gyermek fejlődésére; a dalok, mondókák közelebb hozzák egymáshoz a gyermeket és a felnőttet. Fejlesztik a mozgás, a beszéd, a zenei fejlődést; a kognitív, az emocionális és a szociális fejlődésüket segítik, mindemellett erősítik a magyarságtudatot és a környezetünk szeretetére nevelnek.
A gyermekek folyamatosan változnak, napról-napra tapasztalható előrelépés a fejlődésükben. A pedagógusoknak hatalmas a felelősségük, hogy milyen irányban történik a nevelés. Fejlesztésem során minden gyermekhez az egyéni fejlettségi szintje szerint igazodtam, és törekedtem arra, hogy a számára megfelelő fejlesztést nyújtsam.
A hat hónapos kutatásom eredményesen zárult. Minden gyermeken, akivel foglalkoztam, kimutatható fejlődés tapasztalható. Voltak, akik a kutatásom megkezdése előtt már fejlettebbek voltak társaiknál egy-egy területen, náluk igyekeztem a már meglévő képességeiket tovább növelni; míg mások lemaradtak a társaiktól egy-egy területem, náluk a hiányosságok pótlására fektettem a hangsúlyt.



